ตลท.แขวน H หุ้น BANPU-BPP ตามคำขอ จับตาผลตัดสินชี้ชะตา “คดีหงสา” เช้านี้!
ตลท.แขวน H หุ้น BANPU-BPP ตามคำขอ จับตาผลตัดสินชี้ชะตา "คดีหงสา" เช้านี้!
6 มี.ค. 2561

ผู้สื่อข่าวรายงานว่า เมื่อช่วงเช้าของวันนี้ (6 มี.ค. 61) ตลาดหลักทรัพย์แห่งประเทศไทย (ตลท.) ขึ้นเครื่องหมาย “H” เพื่อห้ามซื้อขายหลักทรัพย์จดทะเบียนเป็นการชั่วคราว แก่หลักทรัพย์ บริษัท บ้านปู จำกัด (มหาชน) หรือ BANPU และ บริษัท บ้านปู เพาเวอร์ จำกัด (มหาชน) หรือ BPP ตามที่บริษัทขอพักการซื้อขายหลักทรัพย์ เนื่องจากบริษัทอยู่ระหว่างรอผลคำพิพากษาศาลฎีกา ซึ่งอาจมีผลกระทบต่อราคาหลักทรัพย์และการตัดสินใจในการลงทุนอย่างมีนัยสำคัญ
โดยการขอขึ้นเครื่องหมายดังกล่าว สืบเนื่องจากกรณีที่ในวันนี้ (6 มี.ค.61) ตั้งแต่เวลาประมาณ 9.00 น. ศาลฎีกานัดฟังคำพิพากษาในคดีแพ่งที่ นายศิวะ งานทวี กับพวกเป็นโจทก์ฟ้อง บริษัท บ้านปู จำกัด (มหาชน) หรือ BANPU และ บริษัท บ้านปู เพาเวอร์ จำกัด (มหาชน) หรือ BPP ซึ่งเป็นบริษัทลูกของ BANPU ในข้อหาหลอกลวงเข้าร่วมทำสัญญาร่วมทุนเพื่อประสงค์จะได้ข้อมูลสัมปทานเหมืองถ่านหิน
รวมทั้งรายงานการศึกษาความเป็นไปได้ของโครงการโรงไฟฟ้าถ่านหินลิกไนต์ที่เมืองหงสา สปป.และใช้สิทธิไม่สุจริตในการรายงานเท็จทำให้รัฐบาลลาวยกเลิกสัมปทานของนายศิวะกับพวกฯ เพื่อที่บริษัทจะได้เข้าทำสัญญากับรัฐบาลลาวเอง
ทั้งนี้ จากกรณีดังกล่าวศาลแพ่งมีคำสั่งพิพากษา BANPU มีความผิดฐานใช้ข้อมูลของโรงไฟฟ้าหงสา ทำให้ BANPU ต้องชดใช้ค่าเสียหายให้แก่โจทก์เป็นจำนวนเงิน 4,000 ล้านบาทพร้อมดอกเบี้ยอีกร้อยละ 7.5 ต่อปี รวมจำนวนค่าเสียหายทั้งสิ้น 31,740 ล้านบาท
โดยหลังจากนั้น BANPU ได้ยื่นอุทธรณ์และศาลมีคำพิพากษายกฟ้อง ทำให้คดีดังกล่าวกลับเข้าไปอยู่ในการพิจารณาของศาลอีกครั้ง หลังจากที่โจทก์ได้ยื่นอุทธรณ์คำพิพากษาต่อศาลฎีกา และล่าสุดศาลได้นัดฟังคำพิพากษาศาลฎีกาในวันนี้ (6 มี.ค.61) เวลา 9.00 น.
ทั้งนี้ จึงเป็นที่น่าจับตาว่า ผลการตัดสินของศาลฎีกาจะออกมาเป็นอย่างไร และจะส่งผลอย่างไรต่อราคาหุ้น อย่างไรก็ดี ตามที่ “ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ พบว่านักวิเคราะห์ส่วนใหญ่ยังคงมีมุมมองเชิงบวก โดยมองว่าหากชนะคดีจะทำให้ความกังวลต่อหุ้น BANPU หายไป แต่หากแพ้คดีก็ไม่ได้รับผลกระทบอะไรมากนัก เนื่องจากจะส่งผลกระทบต่อมูลค่าทางบัญชีหุ้นสูงสุดเพียงแค่ 6.1 บาท/หุ้น
โดยนักวิเคราะห์ บล.เคทีบี (ประเทศไทย) ระบุว่า การตัดสินใจจะเข้าซื้อหุ้นตัวนี้หรือไม่ ขึ้นกับผลตัดสินคดีหงสาของศาลวันนี้ เนื่องด้วยเป็นหุ้นที่อยู่ในความสนใจของนักลงทุน หาก BANPU ชนะคดี คาดราคาหุ้นจะเป็นบวก เรามองเป้าหมายในเชิงกลยุทธ์ไว้ที่ 25-26 บาท แต่หากแพ้คดี และตัวเลขที่ต้องจ่าย ไม่มีนัยยะต่อกำไรมากนัก ราคาหุ้นก็อาจปรับตัวขึ้นได้เช่นกัน (ผลตัดสิน ปี 2012 ศาลสั่งให้ BANPU จ่าย 3.17 หมื่นลบ. หรือคิดเป็นกำไรต่อหุ้นที่ 6 บาท)
ด้านนักวิเคราะห์ บล.ยูโอบี เคย์เฮียน (ประเทศไทย) ระบุในบทวิเคราะห์ฯ ว่า ยังคงแนะนำหุ้น BANPU เนื่องจากราคาถูกกดดันจากการอ่านคำพิพากษาในวันนี้เวลา 9.00 น. ขณะที่มีมุมมองว่า BANPU จะไม่ได้รับผลกระทบมากนักในกรณีที่แพ้คดี โดยผลกระทบแย่สุดจะกระทบราคาเหมาะสมราว 4 บาท ขณะที่ราคาหุ้นอาจปรับขึ้นอย่างรวดเร็วหากชนะคดี จาก Valuation ปัจจุบันที่ซื้อขายที่ PE เพียง 11 เท่า
ขณะที่ นักวิเคราะห์ บล.ดีบีเอส วิคเคอร์ส ระบุว่า การตัดสินของศาลฎีกาในคดีโรงไฟฟ้าหงสาวันนี้ (6 มี.ค.61) หาก BANPU ชนะคดีจะทำให้ความกังวลจากประเด็นดังกล่าวหายไป มูลค่าหุ้นมีโอกาสขยับขึ้นไปที่เป้าหมายตามพื้นฐานได้ (Consensus อยู่ที่ 25 บาท/หุ้น) แต่หากแพ้คดีแล้วต้องจ่ายค่าปรับ 3.1 หมื่นล้านบาท จะทำให้มูลค่าทางบัญชีหุ้น (BVS) หายไป 6.1 บาท/หุ้น (BVS ณ สิ้นปี 60 อยู่ที่ 16.53 บาท/หุ้น)